Гордон Купер
Лирој Гордон "Гордо" Купер млађи (), познатији као Гордон Купер (; Шани, 6. март 1927 — Вентура, 4. октобар 2004) био је један од оригиналних седам астронаута пројекта Меркјури и тест пилот у Америчком ратном ваздухопловству. Био је последњи Американац који је полетео у свемир сам, и други члан астронаутске групе који је летео у свемир два пута. Поред Купера, Меркјури Седам чинили су и Џон Глен, Волтер Шира, Алан Шепард (први Американац у свемиру), Доналд Слејтон, Скот Карпентер и Гас Грисом. Купер је био најмлађи међу њима.

Биографија

Рана младост, образовање и војна служба 

Рођен 6. марта 1927. у Шанију, у Оклахоми, као син Лироја Гордона старијег (1902—1960) и Хети Ли Купер (рођене Херд; 1900—1991). Као 16-годишњак је стекао пилотску дозволу. Средњу школу је завршио у Марију, Кентаки, 1945. године, због очеве, иначе ветерана Првог светског рата, официрске прекоманде у овај град. Служио је најпре у Маринцима, да би 1947. године отишао на студије на Универзитет Хаваји, где се исте године и оженио. Две године касније ступио је у Ратно ваздухопловство САД и службовао у Западној Немачкој од 1950. до 1954. године. У међувремену је похађао европско одељење Универзитета Мериленд и дипломирао је као инжењер аерокосмичке технике на Технолошком институту АРВ 1956. године. По завршетку елитне ваздухопловне школе за пробне пилоте у ваздухопловној бази Едвардс, Калифорнија, био је тест пилот и учествовао у тестирању бројних авиона, пре него што је априла 1959. изабран у програм Меркјури, у чијој селекцији је био најмлађи астронаут.

Купер је у младости био члан Младих извиђача САД и имао је други по реду чин, -{Life Scout}-.

Забележио је преко 7.000 часова лета на разним типовима авиона, од тога више од 4.000 на млазњацима.

Астронаут 
Након селекције, са својим колегама је отпочео обуку и био распоређен за пилота лета Меркјури – Атлас 9. Полетео је у мају 1963. године, чиме је окончан програм Меркјури. Купер је постао последњи Американац који је у свемир полетео сам и први који је у свемиру провео дуже од једног дана. Пре тога је био замена Волију Шири на лету МА–8.

По окончању програма Меркјури, пребачен је у програм Џемини, и полетео је већ на почетку програма, у августу 1965. То је био трећи лет, а мисија је била Џемини 5. Колега на лету био је Пит Конрад. То је био најдужи амерички космички лет до тог тренутка. Купер као командант лета и Конрад као пилот су провели нешто више од седам дана у Земљиној орбити и показали да човек може да издржи у космосу онолико колико је потребно за лет од Земље до Месеца и назад. Био је резервни командант мисије Џемини 12.

Иако је требало да системом ротације у селекцији астронаута буде постављен за команданта Апола 13, будући да је био резервни командант на лету Аполо 10, то место је припало Џиму Лавелу и Купер је напустио НАСА јула 1970. године.

Приватни сектор 
По повлачењу из НАСА и Ратног ваздухопловства 1970 у чину пуковника, Купер је остатак каријере провео у приватном сектору, служећи као технички консултант и члан одбора неколико компанија. Од 1984. је био део Фондације Меркјури Седам, која се бавила прикупљањем новца за младе наде и студенте у сфери науке и инжењерства. Члан је неколико кућа славних и носилац бројних друштвених признања, цивилних и војних одликовања.

Приватни живот и смрт 
Купер се женио два пута и имао је четворо деце; ћерке Камалу Киоки (* 1948) и Џаниту Ли (1950—2007) из првог, односно ћерке Колин Тејлор (* 1979) и Елизабет Џо (* 1980) из другог брака. Преминуо је у Вентури, Калифорнија, од последица срчане инсуфицијенције 4. октобра 2004. године са 77 година живота. Кремиран је и пепео му је два пута послат у свемир, 2007. и 2012. године.

Галерија

Референце

Спољашње везе 

 Cooper Comments
 Cooper's official NASA short biography
 Cooper's official Mercury biography
 About Gordon Cooper
 Astronautix biography of L. Gordon Cooper Jr.
 Spacefacts biography of L. Gordon Cooper Jr.
 Cooper at Encyclopedia of Science
 Cooper at Spaceacts 
 L. Gordon Cooper biography
 Remembering 'Gordo' – NASA memories of Gordon Cooper 
 Interview with Cooper about UFOs and aliens (with much added speculation)
 Space.com article, Pioneering Astronaut Sees UFO Cover-up
 
 Gordon Cooper Technology Center
 Encyclopedia of Oklahoma History and Culture - Cooper, Leroy Gordon
 Cooper at International Space Hall of Fame 
 

Рођени 1927.
Умрли 2004.
Амерички астронаути
Амерички инжењери
Амерички пилоти